Tugkomitee knip Arendse se vlerkeKurt-Lee Arendse het ook die Springbokke se eerste drie teen die All Blacks gedruk. Foto: Twitter. Kurt-Lee Arendse sal vir vier weke die Springbokke se vordering van langs die veld moet dophou nadat ’n tugkomitee hom geskors het. Die 26-jarige agterspeler het ’n rooi kaart in Saterdag se Rugbykampioenskap-wedstryd tussen Suid-Afrika en Nieu-Seeland in Nelspruit gekry, nadat sy poging skeefgeloop het om die bal vir die Springbokke in die lug te wen. Arendse, wat ’n skop in die 74ste minuut van die kragmeting agternagesit het, het met Beauden Barrett in die lug gebots en die All Blacks-losskakel het op sy kop geval. Hoewel die Springbok ook mediese behandeling op die veld ontvang het, het skeidsregter Angus Gardner ná ’n kort kajuitraadsessie onmiddellik die rooi kaart uit sy sak te voorskyn gebring. Sanzaar se tugkomitee – bestaande uit Michael Heron, Stefan Terblanche en John Langford – het bevind dat Arendse wet 9.17 oortree het. In ’n neutedop bepaal dié wet dat ’n speler niks aan ’n teenstander mag doen terwyl sy voete van die grond is nie. Volgens Heron (voorsitter) was Arendse se optrede roekeloos en gevaarlik, terwyl dit ook ’n aansienlike uitwerking op sy teenstander gehad het. Die tugkomitee het egter bevind dat die Suid-Afrikaner se optrede nie doelbewus was nie, terwyl sy goeie dissiplinêre rekord ook in sy guns tel. Arendse, wat harsingskudding ná die Barrett-botsing opgedoen het, sal nou eers weer op 17 September verkiesbaar vir die Springbokke wees. Dit beteken dat hy onder meer Suid-Afrika se wedstryde teen Australië sal misloop. Aaron Smith het ook sy misnoeë met die Springbokke se voorliefde vir skoppe uitgespreek. “Ons sal aan ’n teenvoeter vir hul skoppe moet werk, maar terselfdertyd is hierdie einste taktiek ook soms ’n bietjie gevaarlik. Dit was angswekkend om te sien wat met Beauden Barrett gebeur het en dit is iets waarna gekyk moet word. Ons sal ook voortaan die ouens wat om die hoë bal baklei beter moet beskerm,” het die All Blacks-skrumskakel gesê. 4-week suspension for Kurt-Lee Arendse. pic.twitter.com/G98Exwhgf4 — Saffas Abroad Rugby (@SaffasRugby) August 8, 2022 Kurt-Lee Arendse dots down his first international try to give the Boks an early lead at Mbombela Stadium ???? ???? Stream #RSAvNZL live: https://t.co/0BMWdeEYT3 pic.twitter.com/Sy5CC8ntkW — SuperSport ???? (@SuperSportTV) August 6, 2022